**УСЛОВИЯ**

**ЗА ПРОВЕЖДАНЕ НА ТЪРГ ЗА ДОСТАВКА НА ВТЕЧНЕН ПРИРОДЕН ГАЗ (LNG)**

**ЗА НУЖДИТЕ НА „БУЛГАРГАЗ“ ЕАД ЗА МЕСЕЦ ДЕКЕМВРИ 2022 Г.**

1. **Предмет на процедурата:** доставка на втечнен природен газ (LNG) за нуждите на „Булгаргаз“ ЕАД за месец декември 2022 г.
2. **Количество на доставката:** 6 824 283 MMBtu (2 000 000 MWh)
3. **Условия на доставка:** DESLNG терминал, Ревитуса Гърция и/или LNG терминал в Турция.
4. **Изисквания към участниците:**
5. Източници на доставка на втечнен природен газ - източникът трябва да бъде от държави без наложени санкции, ембарго или каквито и да било търговски ограничения;
6. Собственост на компанията - собствеността (КБ – Краен бенефициент) трябва да е ясна, с добра репутация и без връзки с държави, на които са наложени санкции, ембарго или каквито и да било търговски ограничения;
7. Надеждност по отношение на банките и репутация - дружеството доставчик трябва да е приемливо за банките и надеждно за финансиране на договорените доставки;
8. Да притежават опит в доставките на втечнен природен газ:

 - брой на доставените количества товари втечнен природен газ - най-малко 2 (два) товара за предходната година;

- съвкупно доставено количество втечнен природен газ - най-малко еквивалент на 1 500 000 MWh за предходната година.

**Етап I Предварителен подбор на кандидатите**

В срок до 22:00 ч., централно европейско време (CET), на 06.10.2022 г. всички заинтересовани лица, които желаят да участват в настоящата тръжна процедура, подават до „Булгаргаз“ ЕАД по електронна поща на следния адрес: tenders@bulgargaz.bg ***писмо за намерение***, в което посочват интереса си за по-нататъшно участие в процедурата и ***към което******прилагат***:

* Попълнена анкета на „Булгаргаз“ ЕАД за опознаване на компания потенциален партньор, по образец – *Приложение № 1* към настоящите условия;
* Проект на рамково споразумение.

 Определена със заповед на изпълнителния директор на „Булгаргаз“ ЕАД комисия ще извърши проверка за съответствие на кандидатите с изискванията за участие в процедурата, въз основа на представените документи и в срок до 16:00 ч., централно европейско време (CET) на 10.10.2022 г. ще уведоми допуснатите до участие в Етап II на тръжната процедура кандидати по електронна поща, на посочените от тях e-mail адреси.

 **Няма да бъде допуснат до участие в Етап II на тръжната процедура кандидат:**

* който е подал писмо за намерение след определения срок;
* който не е представил всички изискуеми документи;
* в анкетата на който няма достатъчно информация или информацията показва, че той не отговаря на изискванията за участие в процедурата;

 В срок до 16:00 ч., централно европейско време (CET) на 10.10.2022 г. "Булгаргаз" ЕАД ще информира недопуснатите до участие в Етап 2 на тръжната процедура кандидати с индивидуално мотивирано писмо по електронна поща, на посочените от тях e-mail адреси.

**Етап II Подаване на оферти**

1. **Срок за подаване на оферти: до 22:00 ч.**, централно европейско време (CET), **на 13.10.2022 г.**

Допуснатите до участие в Етап II на тръжната процедура кандидати следва да подадат електронно подписана *оферта по образец –* *Приложение № 2* към настоящите условия, ведно с приложенията към нея, по електронна поща на следния адрес: tenders@bulgargaz.bg, в архивиран формат с парола до 22:00 ч., централно европейско време (CET) на 13.10.2022 г.

Паролата следва да бъде изпратена с отделно електронно писмо на същия електронен адрес, не по-рано от 9:00 ч. и не по късно от 11:00 ч., централно европейско време (CET), на 14.10.2022 г.

1. **Задължителни изисквания към съдържанието на офертата**:
2. **Количество:** оферираното количество следва да не бъде по-малко от 1,706,070 MMBtu (500 000 MWh);
3. **Качество на LNG:** прилага се техническа спецификация на качествените характеристики на предлагания за доставка природен газ;
4. **Условия на доставка:** DES LNG терминал;
5. **Цена:** оферираната цена следва да реферира към TTF front month December с посочена отстъпка в Еuro за MWh или към Henry Hub (HH).

*TTFfm December= стойността на индекса TTF Front Month, публикувана в Argus European Natural Gas - Daily Natural Gas Market Prices, в колоната, озаглавена "Цена", за TTF (Title Transfer Facility) за последния работен ден на месеца, предхождащ месеца на доставка. TTF fm e средноаритметична стойност между стойностите „Купува“ и „Продава“ за всеки ден от месеца, за който съответния месец е следващ месец.*

*„HH“ е крайната цена за сетълмент (в щатски долари за MMBtu) на фючърсния договор за природен газ Henry Hub на Нюйоркската стокова борса за календарния месец, в който попада планираната дата на доставка.*

1. **Осигурен слот:** участникът следва да посочи размер и цена на слота, ако разполага с осигурен слот за регазификация и съхранение;
2. **Начин и срокове на плащане при сключване на договор;**
3. **Допълнителни разходи,** които могат да възникнат за „Булгаргаз“ ЕАД при доставката (Изпаряване, Пристанищни разходи, такси демюрейдж, или други);
4. **Пълномощно** – прилага се, ако офертата е подписана от пълномощник;

**Няма да бъде допуснат до оценка и класиране участник:**

* представил оферта и/или парола след определения в т. VI от настоящите условия срок;
* представил оферта, чието съдържание не отговаря на посочените по горе задължителни изисквания;
* представил Спецификация на качествените характеристики на доставяния природен газ, неотговарящи на минималните изисквания за доставка на втечнен природен газ на съответния LNG терминал.

**Етап III Оценка и класиране на офертите**

Получените оферти ще бъдат отворени от определената със заповед на Изпълнителния директор на „Булгаргаз“ ЕАД комисия в 12:00 ч., централно европейско време (CET), на 14.10.2022 г.

Офертите ще бъдат оценени и класирани от комисията по *Методика за определяне на комплексната оценка на офертите –* *Приложение № 3* към настоящите условия.

В срок до 17:00 ч., централно европейско време (CET), на 14.10.2022 г. „Булгаргаз“ ЕАД ще уведоми класираните участници по електронна поща, на посочените от тях e-mail адреси, за размер и дата на осигурените от него слотове за регазификация и съхранение.

 В срок до 17:00 ч., централно европейско време (CET), на 17.10.2022 г. класираните участници следва да потвърдят офертата си съгласно осигурените от „Булгаргаз“ ЕАД слотове чрез електронна поща на следния адрес: tenders@bulgargaz.bg.

“Булгаргаз“ ЕАД ще сключи договори, до размера на обявеното за доставка количество за месец декември 2022 г. и съгласно размера на осигурените и потвърдени слотове.

При липса на осигурени от страна на “Булгаргаз“ ЕАД слотове, дружеството ще сключи договори, до размера на обявеното за доставка количество за месец декември 2022 г. с класираните участници, чийто оферти съдържат предложение за осигуряване на слот за регазификация и съхранение.